Komisijos sprendimas
2003 m. gegužės 23 d.
iš dalies keičiantis Sprendimą 2002/677/EB, nustatantį gyvūnų salmoneliozės kontrolės programas
(pranešta dokumentu Nr. C(2003) 1640)
(tekstas svarbus EEE)
(2003/394/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Reglamentu (EB) Nr. 806/2003 [2], ypač jo 24 straipsnio 11 dalį,
kadangi:
(1) 2002 m. rugpjūčio 22 d. Komisijos sprendimas 2002/677/EB, nustatantis standartinius ataskaitų pateikimo reikalavimus pagal gyvūnų ligų likvidavimo ir kontrolės programas, bendrai finansuojamas Bendrijos, ir panaikinantis Sprendimą 2000/322/EB [3], neapima Bendrijos finansuojamų zoonozinių salmonelių kontrolės programų.
(2) Sprendimas 90/424/EEB numato, kad, patvirtinus taisykles dėl zoonozių kontrolės, valstybės narės gali siekti Komisijos patvirtintų nacionalinių programų dalinio Bendrijos finansavimo.
(3) 1992 m. gruodžio 17 d. Tarybos direktyvoje 92/117/EEB dėl priemonių, skirtų apsisaugoti nuo nurodytų zoonozių ir nurodytų zoonozių sukėlėjų gyvūnuose ir gyvūninės kilmės produktuose, siekiant užkirsti kelią su maistu plintančioms infekcijoms ir apsinuodijimui [4], su paskutiniais pakeitimais, padarytais Reglamentu (EB) Nr. 806/2003, yra nustatytos Bendrijos taisyklės dėl zoonozinės salmoneliozės kontrolės vištienoje. Po šios direktyvos priėmimo Komisija patvirtino kai kurias valstybių narių pateiktas nacionalines salmoneliozės kontrolės programas. Kai kurioms iš pirmiau paminėtų patvirtintų nacionalinių kontrolės programų buvo skirtas dalinis Bendrijos finansavimas.
(4) Turi būti įdiegta ataskaitų pateikimo sistema, skirta įvertinti pažangą, pasiektą įgyvendinant nacionalines salmoneliozės kontrolės programas, iš dalies finansuojamas Bendrijos. Tikslinga, kad tokios ataskaitų pateikimo sistemos būtų suderintos, siekiant surinkti reikšmingus ir sulygintinus duomenis.
(5) Ši ataskaitų pateikimo sistema turi atitikti Sprendime 2002/677/EB nustatytus reikalavimus. Tačiau būtina nustatyti specialius ataskaitų pateikimo reikalavimus, taikomus duomenims apie zoonozines salmoneles.
(6) Atitinkamai turėtų būti iš dalies pakeistas Sprendimas 2002/677/EB.
(7) Šiame Sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/677/EB iš dalies pakeičiamas taip:
1) 4 straipsnio 2 dalyje įterpiama tokia pastraipa:
"Tarpinėse ataskaitose pateikiama bent Va priede nurodyta informacija apie gyvūnų salmoneliozę.";
2) 5 straipsnio 2 dalyje įterpiama tokia pastraipa:
"Galutinėse ataskaitose pateikiama bent Va, VI ir VII prieduose nurodyta informacija apie zoonozinę salmoneliozę.";
3) I priedas pakeičiamas šio sprendimo I priedo tekstu;
4) VI ir VII priedai pakeičiami šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2003 m. gegužės 23 d.